ซีไอเอ็มบีตั้งเอเย่นต์เล็งเซเว่น-บางจาก
ซีไอเอ็มบีขอ ธปท.ตั้งแบงก์กิ้งเอเย่นต์อีก 2 ราย เร่งพัฒนาระบบให้เปิดบัญชีเพิ่ม
23 ก.ค. 2561

ซีไอเอ็มบีขอ ธปท.ตั้งแบงก์กิ้งเอเย่นต์อีก 2 ราย เร่งพัฒนาระบบให้เปิดบัญชีเพิ่ม
นายอดิศร เสริมชัยวงศ์ รองกรรมการผู้จัดการใหญ่ ธุรกิจรายย่อย ธนาคาร ซีไอเอ็มบี ไทย เปิดเผยว่า ธนาคารได้ยื่นแผนการตั้งตัวแทนให้บริการ (แบงก์กิ้งเอเย่นต์) ไปยังธนาคารแห่งประเทศไทย (ธปท.) อีก 2 ราย คือ สถานีบริการน้ำมันบางจากและร้านสะดวกซื้อเซเว่นอีเลฟเว่นจากเดิมมีแบงก์กิ้งเอเย่นต์ 2 ราย คือ บริษัท เอไอเอส และไปรษณีย์ไทย ซึ่งบริการผ่านแบงก์กิ้งเอเย่นต์เบื้องต้นเป็นบริการพื้นฐานฝากเงินถอนเงิน
ทั้งนี้ ธนาคารจะขยายความร่วมมือพัฒนาระบบร่วมกันในการยืนยันตัวตน (เควายซี) เพื่อไปสู่การเปิดบัญชีผ่านแบงก์กิ้งเอเย่นต์ได้ด้วย อย่างไรก็ดี ธนาคารจะเลือกจุดให้บริการผ่าน แบงก์กิ้งเอเย่นต์ในพื้นที่ที่ธนาคารต้องการ ซึ่งร้านสะดวกซื้อบางแห่งอาจมีเป็นหลักหมื่นสาขา ธนาคารคงไม่ได้ทำระบบเชื่อมกับทุกสาขาของแบงก์กิ้งเอเย่นต์ แต่จะเลือกในจุดที่มีลูกค้าต้องการใช้บริการทางการเงินของธนาคาร และเป็นพื้นที่ที่ธนาคารไม่มีเครือข่ายสาขาในบริเวณนั้น คาดว่าเชื่อมแบงก์กิ้งเอเย่นต์ในหลัก 100 แห่ง